**Ministru kabineta noteikumu projekta “Administratīvā centra, ciema vai pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Administratīvā centra, ciema vai pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi” (turpmāk – Noteikumu projekts) mērķis ir noteikt kārtību, kādā tiek veiktas administratīvo teritoriju un to teritoriālo vienību, administratīvā centra un ciema statusa noteikšana, robežu grozīšana un aktualizēšana. Tajā pašā laikā iesaistot visas sabiedrības grupas un nodrošinot caurspīdīgu, demokrātisku un no interešu konfliktiem brīvu procesu.    Noteikumi stājas spēkā 2021.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Administratīvo teritoriju un apdzīvoto vietu likuma 6.panta pirmā un ceturtā daļa un 9.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Republikas Saeima (turpmāk – Saeima) 2019.gada 21.martā pieņēma lēmumu “Par administratīvi teritoriālās reformas turpināšanu”, proti, turpināt 1998.gadā iesākto administratīvi teritoriālo reformu un līdz 2021.gadam izveidot ekonomiski attīstīties spējīgas administratīvās teritorijas ar vietējām pašvaldībām, kas spēj nodrošināt tām likumos noteikto autonomo funkciju izpildi salīdzināmā kvalitātē un pieejamībā un sniedz iedzīvotājiem kvalitatīvus pakalpojumus par samērīgām izmaksām. Lai īstenotu minēto lēmumu, Saeima 2020.gada 10.jūnijā pieņēma jaunu Administratīvo teritoriju un apdzīvoto vietu likumu (turpmāk – Likums).  Saskaņā ar Likuma pārejas noteikumu 2.punktu līdz 2021.gada 30.jūnijam pašvaldību darbībā ir piemērojami Ministru kabineta 2013.gada 19.marta noteikumi Nr.154 "Noteikumi par republikas pilsētu un novadu administratīvo teritoriju robežu aprakstu apstiprināšanu" (turpmāk – MK noteikumi Nr.154). Likuma pārejas noteikumu 12.punkta 1.apakšpunkts paredz, ka līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2021.gada 1 jūlijam, ir piemērojami Ministru kabineta 2012.gada 27.marta noteikumi Nr.216 "Administratīvo teritoriju un to teritoriālā iedalījuma vienību robežu noteikšanas, kā arī aprakstu sagatavošanas un aktualizēšanas kārtība" (turpmāk – MK noteikumi Nr.216), ciktāl tie nav pretrunā ar Likumu. Savukārt Ministru kabineta 2009.gada 17.novembra noteikumi Nr.1330 "Kārtība, kādā sagatavojami un iesniedzami dokumenti administratīvi teritoriālā iedalījuma un apdzīvoto vietu statusa noteikšanas jautājumu izlemšanai" (turpmāk – MK noteikumi Nr.1330) zaudēja spēku 2020.gada 23.jūnijā vienlaicīgi ar Likumu.  Likuma pārejas noteikumu 11.punkta 4.apakšpunkts paredz, ka Ministru kabinets līdz 2021.gada 30.jūnijam izdod šā likuma 6.panta pirmajā un ceturtajā daļā minētos noteikumus. Likuma 6.panta pirmā un ceturtā daļa paredz, ka administratīvās teritorijas robežu nosaka Ministru kabinets, nodrošinot administratīvās teritorijas ģeogrāfisko vienotību. Administratīvās teritorijas un novada teritoriālā iedalījuma vienību robežu noteikšanas, grozīšanas un aktualizēšanas, kā arī administratīvā centra statusa maiņas kārtību un nosacījumus nosaka Ministru kabinets. Papildus Likuma 9.panta trešā daļa paredz, ka ciema statusa piešķiršanas, pilsētas statusa piešķiršanas ciemam, kā arī ciema robežas noteikšanas kārtību nosaka Ministru kabinets.  Lai mazinātu normatīvo aktu skaitu, Noteikumu projektā atbilstoši augstāk minētajam deleģējumam ir apvienots regulējums, kas šobrīd ir noteikts MK noteikumos Nr.1330, MK noteikumos Nr.216 un MK noteikumos Nr.154. Šajos noteikumos noteiktās normas daļēji dublējās un to sadalīšana trīs Ministru kabineta noteikumos apgrūtina šo Ministru kabineta noteikumu uztveramību un pielietošanu.  **I. Vispārīgie jautājumi**  Valsts zemes dienests (turpmāk – Dienests) ir veicis visu Latvijas Republikas administratīvo teritoriju robežu aprakstu sagatavošanu un to saskaņošanu ar pašvaldībām, kā rezultātā ar MK noteikumiem Nr.154 ir apstiprināti visu Latvijas Republikas administratīvo teritoriju robežu apraksti un robežu kartes. Tādējādi nav pamats uzsākt atkārtotu visu jaunizveidoto novadu robežu aprakstu sagatavošanu un skaņošanu ar pašvaldībām, jo administratīvi teritoriālās reformas rezultātā jaunizveidotā novada robeža pamatā ir ar MK noteikumiem Nr.154 apstiprināto novadu ārējā robeža, kas robežu aprakstu sagatavošanas procesā ir jau saskaņota ar visām pašvaldībām. Ņemot vērā minēto, Noteikumu projekta 2. punktā ir noteikts, ka administratīvo teritoriju robežas uz 2021.gada 1.jūliju ir noteiktas projekta pielikumā atbilstoši Administratīvo teritoriju un apdzīvoto vietu likuma pielikumam. Papildus administratīvo teritoriju robežas uz 2021.gada 1.jūliju noteiktas Dienesta tīmekļvietnē Latvijas ģeodēziskajā koordinātu sistēmā. Savukārt 3.punkts noteic, ka aktuālās administratīvo teritoriju un novada teritoriālā iedalījuma vienību robežas tiks uzturētas Valsts adrešu reģistra informācijas sistēmā un publicētas Dienesta tīmekļvietnē. Līdz 2021.gada 1.jūlijam Valsts adrešu reģistra informācijas sistēmā uzkrāj un Dienesta tīmekļvietnē publicē ar MK noteikumiem Nr.154 apstiprināto administratīvo teritoriju robežas. Izstrādājot Noteikumu projekta pielikumu, par pamatu tika izmantoti apstiprinātie administratīvo teritoriju robežu apraksti un aktuālie Nekustamā īpašuma valsts kadastra informācijas sistēmas (turpmāk – Kadastra informācijas sistēma) dati.  Pēc administratīvi teritoriālās reformas Latvijā tiks izveidotas 42 pašvaldības, līdz ar to tiks skaidri noteiktas jaunās novadu, pilsētu un pagastu robežas un attiecīgie administratīvie centri. Jaunās pašvaldības veidotas ilgtspējīgas un ekonomiski spēcīgākas, kas spēj nodrošināt likumā “Par pašvaldībām” minēto pašvaldību autonomo funkciju izpildi salīdzināmā kvalitātē un pieejamībā. Tomēr jāņem vērā, ka Latvija, tai skaitā arī pašvaldības, attīstās un ir paredzams, ka pašvaldību un tajās dzīvojošo iedzīvotāju prasības un intereses mainās, līdz ar to dažādu pašvaldības ekonomisko, ģeogrāfisko un citu aspektu dēļ varētu tikt ierosinātas izmaiņas attiecībā uz administratīvās teritorijas iedalījumu, apdzīvotās vietas statusu un administratīvo centru.  Noteikumu projekta regulējums izstrādāts, lai arī pēc Saeimas 2019.gada 21.marta lēmuma “Par administratīvi teritoriālas reformas turpināšanu” izpildes veiksmīgi efektīvāk izmantotu administratīvās teritorijas un veicinātu to attīstību, varētu tikt ierosinātas izmaiņas attiecībā uz administratīvās teritorijas iedalījumu, apdzīvotās vietas statusu un administratīvo centru. Noteikumu projektā iekļauts regulējums, kas nosaka kādu jautājumu izlemšana attiecībā uz izmaiņām administratīvi teritoriālajā iedalījumā ir pašvaldības kompetencē un noteikta kārtība, kā šīs izmaiņas īstenojamas.  Noteikumu projektā ir novērstas MK noteikumu Nr.1330 regulējumā konstatētās nepilnības kā, piemēram, ka attiecīgus grozījumus administratīvo teritoriju un apdzīvoto vietu robežu grozījumu izdarīšanu varēja ierosināt tikai pašvaldības dome. Novada domei, ierosinot izmaiņas nebija pienākums primāri noskaidrot to iedzīvotāju viedokli, kurus tieši skars grozījumi. Lai jautājums pa administratīvo robežu grozīšanu tiktu virzīts izskatīšanai Ministru kabinetā, bija nepieciešami pozitīvi visu iesaistīto pašvaldību lēmumi, līdz ar to process noslēdzās, ja kāda no pašvaldībām nepiekrita grozījumiem. Papildus Noteikumu projekts paredz plānošanas reģionu iesaisti un kompetenci izmaiņu virzībā.  Ņemot vērā, ka Noteikumu projekts nosaka kārtību, kādā sagatavojami un iesniedzami dokumenti administratīvi teritoriālā iedalījuma un apdzīvoto vietu statusa un administratīvā centra maiņas jautājumu izlemšanai 4. punktā noteikti deviņi izmaiņu ierosināšanas veidi. Noteikumu projekta 4. punkts noteic, ka var tikt veikta:   * robežu grozīšana: * ciemiem; * pagastiem; * pilsētām; * novadiem; * jaunu ciemu izveide; * statusa maiņa: * ciemiem; * novada pilsētām; * novadu apvienošana; * novada un pilsētu apvienošana; * administratīvā centra maiņa; * pagasta vai tā daļas  pievienošana citai administratīvajai teritorijai; * novada administratīvās robežas grozīšana.   Ņemot vērā 4. punktā noteikto, netiek pieļauta vienā novadā esošu pagastu apvienošana, jauna atsevišķa novada izveide, sadalot vienu novadu, kā arī statusa maiņa valstspilsētām. Ņemot vērā, ka novada pilsētas nosaka Saeima, bet robežu grozīšana novada pilsētai tiek veikta, izstrādājot teritorijas plānojumu, pašvaldība vienlaicīgi nevar ierosināt pilsētas statusa maiņu un tās robežu grozīšanu. Šādos gadījumos pašvaldībai no sākuma jāveic vienu no iespējamajiem pasākumiem.  Saskaņā ar Noteikuma projekta 5.punktu visas 4.punktā noteiktās izmaiņas var ierosināt pašvaldības dome, pieņemot attiecīgu lēmumu. Savukārt atšķirībā no MK noteikumu Nr.1330 regulējuma 5.punkts papildināts ar normu, ka attiecīgajā novada administratīvajā teritorijā deklarētie iedzīvotāji var ierosināt attiecīgās pašvaldības domei pieņemt lēmumu administratīvi teritoriālo vienību vai tās daļu pievienot citas pašvaldības administratīvajai teritorijai. Savukārt Noteikumu projekta 28.punkts noteic, lai iedzīvotāji varētu veikt šādu ierosinājumu, nepieciešams attiecīgajam plānošanas reģionam iesniegt iedzīvotāju atbalstītu iniciatīvu, kuru atbalstījuši vismaz 51% attiecīgajā teritorijā deklarēto iedzīvotāju. Piemēram, ja iedzīvotāji ierosina viena pagasta pievienošanu citam novadam, nepieciešams vismaz 51% attiecīgajā teritorijā deklarēto iedzīvotāju atbalsts šādam ierosinājumam. Iniciatīvai pievienojama karte, kurā attēloti piedāvātie grozījumi attiecīgajai administratīvajai teritorijai. Plānošanas reģions uzskaita un kontrolē iedzīvotāju skaitu, kuri atbalstījuši iesniegto iniciatīvu. Šāds regulējums zināmā mērā ļauj novada iedzīvotājiem iesaistīties sava novada veidošanā un plānošanā. Iedzīvotāju iesaiste administratīvi teritoriālajā iedalījuma izmaiņu ierosināšanā nepieciešama, lai nodrošinātu demokrātiskas valsts iedzīvotajiem tiesības līdzdarboties valsts un pašvaldību attīstības politikas izstrādāšanā un pārvaldībā. Šīs tiesības garantē arī Latvijas Republikas Satversmes 101.pants, kurā ir noteikts, ka ikvienam Latvijas pilsonim ir tiesības likumā paredzētajā veidā piedalīties valsts un pašvaldību darbībā, kā arī svarīgi, ka iedzīvotāju intereses galu galā tiek ņemtas vērā.  Ņemot vērā, ka veicot gandrīz visas no Noteikumu projektā iespējamajām izmaiņām, ir jārīko publiskā apspriešana, Noteikumu projekta 6.punkts noteic, ka pašvaldība pieņemtos lēmumus par izmaiņām administratīvi teritoriālajā iedalījumā un apdzīvoto vietu statusā publicē un publisko apspriešanu rīko normatīvajos aktos noteiktā kārtībā, izmantojot Teritorijas attīstības plānošanas informācijas sistēmu (turpmāk – informācijas sistēma). Tomēr jāņem vērā Noteikumu projekta 37.punkts, kas noteic, ka norma stājas spēkā 2022.gada 1. janvārī. Pašvaldība publisko apspriešanu pirms lēmuma pieņemšanas par 4.2.2., 4.2.3., 4.3.1., 4.3.2. un 4.3.3.apakšpunktā minētajām izmaiņām rīko likumā “Par pašvaldībām" noteiktajā kārtībā. Līdz ar to iedzīvotāji iegūs iespēju informācijas sistēmā ar interaktīvas kartes un dažādu teritorijas attīstības plānošanas dokumentu palīdzību ērti meklēt un saņemt nepieciešamo ģeotelpisko informāciju par ierosinātajām izmaiņām, tai skaitā, piedalīties plānošanas dokumenta publiskajās apspriešanās iesniedzot priekšlikumus elektroniski.  Lai veiktu vienu daļu no šo Noteikumu projekta minētajām izmaiņām, ir nepieciešams sagatavot likumprojektu vai noteikumu projektu iesniegšanai Ministru kabinetā. Līdz ar to Noteikumu projekta 7.punkts nosaka, ka Vides aizsardzības un reģionālās attīstības ministrija (turpmāk - ministrija) izvērtē šo noteikumu 18.,22., 32. un 34.punktā minētos dokumentus un sagatavo attiecīgu normatīvo aktu virzībai izskatīšanai Ministru kabinetā.  Ministrija likumprojektā, kuru izstrādā, lai ciemam piešķirtu novada pilsētas statusu, iekļauj sarakstu ar zemes vienību kadastra apzīmējumiem, pa kuriem noteikta jaunveidojamās pilsētas robeža. Savukārt likumprojektā, kuru izstrādā, lai novada teritoriālo vienību vai tās daļu pievienotu citas pašvaldības administratīvajai teritorijai, ja tās rezultātā mainās administratīvo teritoriju administratīvo centru vai novada teritoriālā iedalījuma vienību iedalījums, iekļauj sarakstu ar zemes vienību kadastra apzīmējumiem, kuri tiek pievienoti citai administratīvajai teritorijai, vai sarakstu ar zemes vienību kadastra apzīmējumiem, pa kuriem noteikta jaunā administratīvās teritorijas robeža. Ministrija Ministru kabineta rīkojuma projektā, kuru izstrādā, lai grozītu administratīvās teritorijas robežu, iekļauj sarakstu ar zemes vienību kadastra apzīmējumiem, pa kuriem noteikta jaunā administratīvās teritorijas robeža. Izmaiņas administratīvi teritoriālajā un novada teritoriālā iedalījuma vienību iedalījumā un administratīvas teritorijas robežās Valsts zemes dienests Valsts adrešu reģistra informācijas sistēmā aktualizē piecu darbdienu laikā pēc attiecīgā likuma vai Ministru kabineta rīkojuma stāšanās spēkā.  **II. Kārtība, kādā tiek veikti grozījumi apdzīvotu vietu iedalījumā**  Pašvaldība, izstrādājot teritorijas plānojumu, var attiecīgajai teritorijai piešķirt vai atcelt ciema statusu kā arī grozīt ciema un novada pilsētas robežas atbilstoši Noteikumu projekta 13.punktam. Šādas izmaiņas attiecīgi jāveic, ievērojot Aizsargjoslu likumā noteiktos ierobežojumus un teritorijas plānojuma paskaidrojuma rakstā nepieciešams pamatot attiecīgās izmaiņas. Šāds regulējums dod pašvaldībām iespēju piešķirt apdzīvotai vietai ciema statusu, kā arī novada pilsētas un ciema robežas noteikt ar saistošajiem noteikumiem nevis ar lēmumu, kuram attiecīgi ir zemāks juridisks spēks. Ņemot vērā, ka izmaiņas tiek veiktas, izstrādājot teritorijas plānojumu, Dienests Valsts adrešu reģistra informācijas sistēmā veic attiecīgās izmaiņas piecu darbadienu laikā pēc paziņojuma saņemšanas par to, ka saistošie noteikumi ir īstenojami no informācijas sistēmas, kā to nosaka 14.punkts. Ņemot vērā, ka praksē ir konstatēti gadījumi, ka māja juridiski jau atrodas citā administratīvi teritoriālajā vienībā, bet adrese Valsts adrešu reģistra informācijas sistēmā joprojām nav mainīta, jo nav pašvaldības lēmums par adrešu maiņu, lai nepieļautu situācijas, kad, grozot pilsētai vai ciemam robežu, netiek mainītas arī ciemā vai pilsētā ietilpstošās adreses, Noteikumu projektā ir noteikts, ka pašvaldība mēneša laikā pēc saistošo noteikumu par teritorijas plānojumu īstenošanas, pieņem lēmumu par viensētu, ēku vai apbūvei paredzētu zemes vienību adrešu maiņu un to nosūta Dienestam. Savukārt Dienests veic attiecīgās izmaiņas Valsts adrešu reģistra informācijas sistēmā.  **III. Kārtība, kādā tiek veikti grozījumi novada teritoriālajā iedalījumā**  Pašvaldība var ierosināt grozīt pagasta robežu, pieņemot lēmumu, pie nosacījuma, ka, grozot pagasta robežu, netiek grozīta novada un pilsētas robeža. Ja šie nosacījumi izpildās, tad saskaņā ar Noteikumu projekta 15.punktu pašvaldība pieņemto lēmumu, grozītās robežas karti un sarakstu ar zemes vienību kadastra apzīmējumiem, pa kurām noteikta novada pagasta robeža, kā arī sarakstu ar viensētu, ēku vai apbūvei paredzētu zemes vienību jaunajām adresēm piecu darbdienu laikā nosūta Dienestam, Tiesu administrācijai un Centrālajai statistikas pārvaldei. Dienests piecu darbdienu laikā pēc lēmuma saņemšanas veic attiecīgās izmaiņas Valsts adrešu reģistra informācijas sistēmā. Ja Dienests konstatē, ka grozītā pagasta robeža neatbilst normatīvo aktu prasībām pagasta robežu noteikšanas un grozīšanas jomā, Dienests pagasta robežu neaktualizē un par neatbilstību informē pašvaldību.  Lēmumu par ierosinājumu novada pilsētai piešķirt ciema statusu vai ciemam piešķirt novada pilsētas statusu pieņem pašvaldība, pirms tam rīkojot publisko apspriešanu saskaņā ar Noteikumu projekta 17.punktu. Pašvaldība publisko apspriešanu rīko normatīvajos aktos noteiktā kārtībā. Pašvaldībai primāri jāņem vērā to iedzīvotāju viedoklis, kurus tieši skars grozījumi administratīvi teritoriālajā iedalījumā. Noteikumu projekta 18.punkts noteic, lai novada pilsētai piešķirtu ciema statusu vai ciemam piešķirtu novada pilsētas statusu, pašvaldība ministrijā iesniedz domes lēmumu, paskaidrojuma rakstu, kurā aprakstīts statusa piešķiršanas nepieciešamības pamatojums un ziņojums par publiskās apspriešanas rezultātiem. Ja teritorijai tiek piešķirts pilsētas statuss, tad papildus ministrijā iesniedzams jaunveidojamās pilsētas robežas kartes projekts, kurā apdzīvotās vietas robežas noteiktas pa zemes vienību robežām. Kartes projekts iesniedzams, tikai izveidojot jaunu pilsētu, jo pilsētu robežas nepieciešams veidot pa zemes vienību robežām, savukārt veidojot ciemus šāda prasība netiek noteikta.  **IV. Kārtība, kādā tiek apvienotas pašvaldību administratīvās teritorijas**  Pašvaldība, pieņemot lēmumu, var ierosināt apvienot pašvaldību administratīvās teritorijas, bet saskaņā ar 19.punktu pašvaldībai pirms lēmuma pieņemšanas ir jārīko publiskā apspriešana. Pēc publiskās apspriešanas veikšanas un attiecīgā lēmuma pieņemšanas apvienot pašvaldību administratīvās teritorijas pašvaldība šo lēmumu nosūta visām iesaistītajām pašvaldībām, kuras tieši skars grozījumi administratīvi teritoriālajā iedalījumā. Noteikumu projektā netiek noteikts termiņš, kādā šis lēmums jānosūta pēc tā pieņemšanas. Savukārt pašvaldība, kura saņēmusi šāda veida lēmumu par ierosinājumu apvienot pašvaldību administratīvās teritorijas, tas jāizskata triju mēnešu laikā no saņemšanas brīža. Papildus Noteikumu projekta 21.punkts noteic, ka iesaistītā pašvaldība pirms šāda lēmumu pieņemšanas var rīkot publisko apspriešanu. Iesaistītā pašvaldība pieņemto lēmumu, neatkarīgi no tā rezultāta nosūta tai pašvaldībai, kura ierosinājusi veikt attiecīgās izmaiņas administratīvajā iedalījumā.  Ja pašvaldība, kura pirmā ierosinājusi apvienot pašvaldību administratīvās teritorijas, saņēmusi atbalstošu iesaistītās pašvaldības lēmumu, tikai tad tā ministrijā iesniedz lēmumus par apvienošanos, paskaidrojuma rakstu, tajā iekļaujot 22.punktā noteikto informāciju par visām iesaistītajām pašvaldībām.  **V. Kārtība, kādā novada teritoriālo vienību vai tās daļu pievieno citas pašvaldības administratīvajai teritorijai, ja šos grozījumus ierosina pašvaldība**  Pašvaldība, pieņemot lēmumu, var ierosināt novada teritoriālo vienību vai tās daļu pievienot citas pašvaldības administratīvajai teritorijai. Pirms lēmuma pieņemšanas, pašvaldībai ir obligāts pienākums rīkot publisko apspriešanu. Pašvaldībai, veicot publisko apspriešanu, primāri būtu nepieciešams noskaidrot to iedzīvotāju viedokli, kurus tieši skars grozījumi. Pēc publiskās apspriešanas veikšanas un attiecīgā lēmuma pieņemšanas novada teritoriālo vienību vai tās daļu pievieno citas pašvaldības administratīvajai teritorijai, lēmumu nosūta visām iesaistītajām pašvaldībām, kuras tieši skars grozījumi. Noteikumu projektā netiek noteikts termiņš, kādā šis lēmums jānosūta pēc tā pieņemšanas. Savukārt pašvaldībai, kura saņēmusi šāda veida lēmumu par ierosinājumu novada teritoriālo vienību vai tās daļu pievienot citas pašvaldības administratīvajai teritorijai, tas jāizskata triju mēnešu laikā no saņemšanas brīža. Papildus Noteikumu projekta 25.punkts noteic, ka iesaistītā pašvaldība pirms šāda lēmumu pieņemšanas var rīkot publisko apspriešanu. Iesaistītā pašvaldība pieņemto lēmumu, neatkarīgi no tā rezultāta nosūta tai pašvaldībai, kura ierosinājusi veikt attiecīgās izmaiņas administratīvajā iedalījumā. Ja pašvaldība, kura pirmā ierosinājusi veikt 4.3.2. vai 4.3.3. apakšpunktā noteiktās izmaiņas, saņēmusi iesaistītās pašvaldības lēmumu, tikai tad tā, attiecīgajam plānošanas reģionam iesniedz 26.punktā noteiktos dokumentus.  Noteikumu projekta 27.punkts noteic, ka plānošanas reģions pēc šo noteikumu 26.punktā minēto dokumentu saņemšanas un izvērtēšanas, ja vismaz viens no iesaistīto pašvaldību lēmumiem ir atbalstošs, ministrijā iesniedz šo noteikumu 32.punktā minētos dokumentus. Savukārt, ja visi iesaistīto pašvaldību lēmumi ir atbalstoši, plānošanas reģions ministrijā iesniedz šo noteikumu 31.punktā minētos dokumentus, izņemot šo noteikumu 32.3.apakšpunktā minēto izvērtējumu. Līdz ar to, ja starp pašvaldībām pastāv vienota nostāja par izmaiņām nav nepieciešams papildus izvērtējums par ierosinātajām izmaiņām.  **VI. Kārtība, kādā novada teritoriālo vienību vai tās daļu pievieno citas pašvaldības administratīvajai teritorijai, ja šos grozījumus ierosina iedzīvotāji**  Atbilstoši noteikumu projekta 5.punktam attiecīgajā novada administratīvajā teritorijā deklarētie iedzīvotāji var ierosināt pašvaldībai pieņemt lēmumu administratīvi teritoriālo vienību vai tās daļu pievienot citas pašvaldības administratīvajai teritorijai. Noteikumu projekta 28.punkts noteic, ka minētos grozījumus var ierosināt iedzīvotāji, attiecīgajam plānošanas reģionam iesniedzot iedzīvotāju atbalstītu iniciatīvu, kuru atbalstījuši vismaz 51% attiecīgajā teritorijā deklarēto iedzīvotāju. Šādai iniciatīvai nepieciešams pievienot karti, kurā attēloti piedāvātie grozījumi administratīvajai teritorijai. Plānošanas reģions kontrolē un uzskaita vai savākts nepieciešamais iedzīvotāju skaits, kuri atbalstījuši attiecīgo iniciatīvu.  Plānošanas reģions pēc šādas iniciatīvas saņemšanas un nepieciešamā atbalsta savākšanas sagatavo izvērtējumu, ņemot vērā 29.punktā noteiktos kritērijus. Plānošanas reģions pēc izvērtējuma sagatavošanas to nosūta attiecīgajām pašvaldībām lēmuma pieņemšanai. Arī pēc iedzīvotāju ierosinājuma pašvaldība, kuras iedzīvotāji ierosinājuši izmaiņas, rīko publisko apspriešanu. Savukārt 30.punkts noteic, ka publisko apspriešanu var nerīkot tā pašvaldība, kurai paredzēts pievienot novada teritoriālo vienību vai tās daļu. Pašvaldības, kuras saņēmušas plānošanas reģiona izvērtējumu, lēmumu par iedzīvotāju ierosinājumu novada teritoriālo vienību vai tās daļu pievienot citas pašvaldības administratīvajai teritorijai pieņem triju mēnešu laikā un nosūta tos plānošanas reģionam.  Plānošanas reģions pēc visu iesaistīto pašvaldību lēmumu saņemšanas ministrijā iesniedz 32.punktā noteiktos dokumentus. Plānošanas reģions dokumentus iesniedz arī, ja tikai viens no iesaistīto pašvaldību lēmumiem ir atbalstošs.  **VII. Kārtība, kādā tiek veikta administratīvā centra maiņa**  Pašvaldība, pieņemot lēmumu, var ierosināt veikt administratīvā centra maiņu. Pašvaldība, ierosinot veikt administratīva centra maiņu, var nerīkot publisko apspriešanu. Pašvaldība pēc pieņemtā lēmuma mainīt administratīvo centru ministrijā iesniedz 34.punktā noteiktos dokumentus.  **VIII. Administratīvo teritoriju un novada teritoriālā iedalījuma robežu noteikšanas, grozīšanas un aktualizēšanas kārtība un nosacījumi**  Noteikumu projektā ir konkretizēta kārtība, kādā aktualizē administratīvo teritoriju un novada teritoriālā iedalījuma vienības robežu. Ja pēc zemes kadastrālās uzmērīšanas dokumentiem precizē zemes vienības robežas novietojumu Kadastra informācijas sistēmas kadastra kartē, kas sakrīt ar administratīvās teritorijas, novada pilsētas vai novada pagasta robežu, Dienests Valsts adrešu reģistra informācijas sistēmā attiecīgi aktualizē administratīvās teritorijas vai novada teritoriālā iedalījuma vienības robežu atbilstoši Kadastra informācijas sistēmas datiem. Ja Dienests Latvijas Ģeotelpiskās informācijas aģentūras sagatavotā aktuālā ortofotokartē konstatē izmaiņas jūras krasta līnijā, Dienests Valsts adrešu reģistra informācijas sistēmā attiecīgi aktualizē administratīvās teritorijas vai novada teritoriālā iedalījuma vienības robežu. Dienests Valsts adrešu reģistra informācijas sistēmā administratīvo teritoriju vai novada teritoriālā iedalījuma vienības robežu pa sauszemi, ūdensteču un ūdenstilpju ūdeņiem aktualizē reizi mēnesi, bet robežu jūras piekrastes joslā aktualizē pēc jaunākās Latvijas Ģeotelpiskās informācijas aģentūras sagatavotās ortofotokartes saņemšanas.  Tāpat Noteikumu projektā ir paredzēts, ka Dienests Valsts adrešu reģistra informācijas sistēmā administratīvo teritoriju, novada teritoriālo vienību un ciemu robežu aktualizē piecu darbdienu laikā pēc attiecīga dokumenta par robežas noteikšanu vai grozīšanu publicēšanas vai saņemšanas.  Ņemot vērā administratīvi teritoriālās reformas izstrādāšanas apjomu un mērķus, saskaņā ar 41.punktu pašvaldībām noteikts ierobežojums grozīt novadu robežas, apvienot novadus un mainīt administratīvo centru pirmos piecus gadus pēc Likuma pieņemšanas. Šāds termiņš dotu iespēju jaunajām pašvaldībām uzsākt darbu jaunizveidotajā administratīvajā teritorijā un aptvert visas jaunās teritorijas iespējas un potenciālu. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, Dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums tieši ietekmēs pašvaldības un to iedzīvotājus.  Mērķgrupas aptuveno lielumu nav iespējams noteikt, jo tas atkarīgs no atšķirīgām situācijām, kas izriet no pašvaldības, vides, ģeogrāfiskiem un citiem aspektiem. |
| 2. | Tiesiskā regulējuma ietekme uz tautsaimniecību un administratīvo slogu | Ar Noteikumu projektu pašvaldībai un tajā deklarētajiem iedzīvotājiem tiek dota iespēja ierosināt attiecīgās pašvaldības domei pieņemt lēmumu administratīvi teritoriālo vienību vai tās daļu pievienot citas pašvaldības administratīvajai teritorijai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts tiešā veidā saistīts ar MK noteikumiem Nr.1330, MK noteikumiem Nr.216 un MK noteikumiem Nr.154. Šie iepriekš minētie Ministru kabineta noteikumi tiek apvienoti, izstrādājot Noteikumu projektu. |
| 2. | Atbildīgā institūcija | Ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tiks aicināti līdzdarboties, sniedzot viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts publicēts ministrijas tīmekļvietnē [www.varam.gov.lv](http://www.varam.gov.lv) no 2020.gada 15.jūlija līdz 29. jūlijam un Valsts kancelejas tīmekļvietnē <https://www.mk.gov.lv/lv/content/valsts-kanceleja>, līdz ar to ieinteresētajām personām tiek dota iespēja izteikt viedokli un sniegt priekšlikumus. |
| 3. | Sabiedrības līdzdalības rezultāti | Sabiedrības līdzdalības ietvaros nav saņemti priekšlikumi un iebildumi |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Dienests, Ministru kabinets, ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Institūcijas veiks savas funkcijas, kas noteiktas normatīvajos aktos. Saistībā ar Noteikumu projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas. |
| 3. | Cita informācija | Nav. |

Vides aizsardzības un reģionālās attīstības ministrs Juris Pūce

Turks 67026901

[Martins.Turks@varam.gov.lv](mailto:Martins.Turks@varam.gov.lv)